
· Informació 

DIMECRES, 28/05/2008 - 14:00h

L’arxiu documental del Parc Natural dels Aiguamolls de l’Emordà podria ubicar-se a la biblioteca municipal de Castelló d’Empúries

Ho va avançar, la setmana passada, la nova directora de Medi Natural de la Generalitat durant visita al municipi 

Núria Bonaventura, la nova directora general de Medi Natural de la Generalitat de Catalunya a Girona va visitar la població de Castelló d’Empúries a fi de mantenir contacte amb representants municipals i conèixer in situ la realitat del Parc Natural dels Aiguamolls de l’Empordà, un espai que “coneixia com a gironina però no com a directora de Medi”, explicava la mateixa Bonaventura.

La responsable d’espais naturals va arribar a Castelló amb dues notícies positives per al municipi. Una la bona voluntat per part de la Generalitat per a que l’arxiu documental dels Aiguamolls pugui restar, en un futur, a la biblioteca municipal i l’altra la redacció del Pla especial del parc. 

Pel que fa al trasllat del fons documental es pretén donar accessibilitat a la ciutadania per a que pugui consultar qualsevol dels més de 5.000 documents que formen l’arxiu i que repassen la història del parc. “Aquí a la biblioteca el fons estarà més a l’abast de tothom ja que l’accessibilitat és major en quant a horaris i situació”, explica el propi director del parc, Josep Espigulé, tot recolzant aquest trasllat. 

Núria Bonaventura va avançar que de cares a la celebració de 25è aniversari del parc, “ja s’haurà redactat el Pla especial d’aquest espai, un document que permetrà la gestió i en marcarà les directrius i el finançament”. 

L’Alcalde del municipi, Salvi Güell, va agrair la visita de Bonaventura i “l’interès que ha dipositat en els Aiguamolls i en tot l’entorn natural de Castelló d’Empúries tant bon punt a accedit al càrrec”. 

